Midnight Sun Film Festival
Midnight Sun Film Festival, egl. Sodankylä Elokuvajuhlat; finsk filmfestival uden tildeling af filmpriser, etableret i 1986 af Anssi Mänttäri og brødene Aki og Mika Kaurismäki sammen med Sodankylä Kommune. Medstifteren, filmmanden Peter von Bagh (1943-2014), har fra 1986 til 2014 virket som kunstnerisk leder for festivalen.
Filmfestivalen finder sted i anden uge af juni i Sodankylä, netop som midnatssolen sætter ind nord for polarcirklen. Til trods for at det er lyst døgnet rundt, vises der film hele døgnet, både ældre film og helt nye, idet fokus udelukkende ligger på filmoplevelserne og ikke på cocktailpartyer eller andet glamour. Den årlige filmfestival har 10.000-25.000 besøgende med forestillinger, der vises i hhv. landsbybiografen, skolens gymnastiksal og et cirkustelt i skolegården.
Mange filminstruktører har gæstet filmfestivalen og den specielle atmosfære med Samuel Fuller som den første i 1986, Helle Ryslinge i 1986 samt senere Krzysztof Kieślowski, Miloš Forman o.m.a.
I anledning af 25 års jubilæet producerede Peter von Bagh en 4 timers dokumentarfilm, Sodankylä Forever, med optagelser fra tidligere paneldiskussioner med nogle af de deltagende instruktører.
Festivalen er af paraplyorganisationen Finland Festivals valgt til "Årets festival 2015", hvor festivalen samtidig kan fejre sit 30 års jubilæum.


Link til festivalens hjemmeside 